賀德慶陳倅生朝
作者：曾丰
朝代：宋

paragraphs: 無伏無臘壺中天，不煙不火壺中仙。
壺天固自遠世界，壺仙還自結世緣。
昨夜壺公山外望，壺公駕鶴隨仙仗。
逃身下降唐謫仙，襲姓前生漢丞相。
四時之氣春爲沖，誕彌况在春之中。
一段乾坤奇特意，三朝文學老成風。
通守通班蓋其寓，澤民致主酬吾素。
收拾平生塵外遊，追尋疇昔壺中去。
春秋過隙了不知，甲子循環浩無數。